钦定古今图书集成/理学汇编/学行典/第030卷 > 理数钤〈兑集下〉 > 《变爻法例》
## 钦定古今图书集成/理学汇编/学行典/第030卷 > 理数钤〈兑集下〉 > 《变爻法例》

璲尝玩朱子《启蒙》与邵子《经世体要》，论元会运世，以六除尽，岁月日辰俱六数者为不变，唯用本卦彖辞占，内卦主贞，外卦主悔。一爻变则以本卦变爻辞占，二爻变则以本卦二变爻辞占，仍以上爻为主，盖动以上为用爻也。三爻变则以本卦及之卦彖辞，而以本卦主贞，之卦主悔。在前十卦内虽占两卦彖辞，却以本卦“贞” 为主，是重在本卦《彖辞》占也。若所变卦在后十卦内，虽亦占两卦彖辞，却以变卦“悔” 为主，是重在变卦彖辞占也。四爻变，则以之卦二不变爻占，仍以下爻为主，静以下为基也。五爻变则以之卦不变爻占。六爻变则乾坤占二，用馀卦占之卦彖辞，蔡墨曰：干之《坤》曰“见群龙无首，吉” 是也。然群龙无首、即《坤》之“柔顺利贞” 也。《坤》之“利永贞” 、即《干》之不言所利也。